KIRJALLINEN KYSYMYS E-0030/01 esittäjä(t): Cristiana Muscardini (UEN) komissiolle. Vanhojen rakennusten suojeleminen ja restauroiminen.



Virallinen lehti nro 235 E , 21/08/2001 s. 0095 - 0096



KIRJALLINEN KYSYMYS E-0030/01 esittäjä(t): Cristiana Muscardini (UEN) komissiolle (17. tammikuuta 2001) Aihe: Vanhojen rakennusten suojeleminen ja restauroiminen Joitakin vuosia sitten komissio (PO X) huolehti vuosittain arkkitehtonisen ja taideperinnön suojelemiseksi perustetun ohjelman hallinnoinnista. Ohjelman ansiosta, ainakin osittain, pelastettiin lukuisia historiallisia kohteita rappeutumiselta ja tuholta. Nykyinen ohjelma Kulttuuri 2000 ei vaikuta vastaavan samaa tarkoitusta. Onko olemassa muita rahoitusvälineitä, ohjelmia tai aloitteita, joiden tavoitteena olisi sellaisten vanhojen rakennusten suojeleminen ja restauroiminen, jotka ovat säilyttämisen arvoisia ja joita voitaisiin käyttää taidealan koulutuksessa? Viviane Redingin komission puolesta antama vastaus (29. maaliskuuta 2001) Arvoisa parlamentin jäsen tarkoittaa Rafael-ohjelmaa, jonka tavoitteena oli tukea toimia eurooppalaisen kulttuuriperinnön säilyttämisen, suojelun ja arvostuksen edistämiseksi eurooppalaisen yhteistyön avulla, tukea kokemusten vaihtoa ja toimenpiteiden kehittämistä kulttuuriperinnön alalla sekä parantaa kansalaisten mahdollisuuksia käyttää kulttuuriperintöä ja osallistuu tämän alan toimintaan sekä lisätä heidän tietoisuuttaan kulttuuriperintöön liittyvistä näkökohdista. Kulttuuri 2000 -ohjelma perustuu aiempiin kulttuuriohjelmiin (Rafael, Kaleidoskooppi ja Ariane), mutta samalla siinä pyritään selkiinnyttämään ja vahvistamaan kulttuuria tukevia yhteisön toimia. Kulttuuriperinnön osalta Kulttuuri 2000 -ohjelmassa on tavoitteena Euroopassa yhteisen eurooppalaisen kulttuuriperinnön jakaminen ja esiin tuominen; kulttuurin taitotiedon levittäminen ja sellaisten hyvien käytäntöjen edistäminen, jotka koskevat kulttuuriperinnön säilyttämistä ja suojelemista(1). Tämä tapahtuu tukemalla koko Euroopan kannalta merkittävän yhteisen kulttuuriperinnön säilyttämiseen, jakamiseen, esiin tuomiseen ja suojelemiseen Euroopan tasolla tähtääviä yhteistyöhankkeita(2) (toimi 1), korostamalla yhteisön kulttuurinähtävyyksien ja -monumenttien arvoa eurooppalaisen kulttuurin tunnettuuden lisäämiseksi(3) (toimi 2) sekä tukemalla erityisen merkittäviä kulttuuriperinnön säilyttämis- ja suojeluhankkeita, joilla myötävaikutetaan innovatiivisten ratkaisujen, menetelmien ja tekniikkojen kehittämiseen ja levittämiseen Euroopassa ja joita voidaan kuvailla Euroopan kulttuuriperinnön laboratorioiksi(5) (toimi 3). Lisäksi komissio haluaa kiinnittää parlamentin jäsenen huomion siihen, että vuonna 2001 toteutettavia hankkeita koskevassa Kulttuuri 2000 -ohjelman ehdotuspyynnössä ilmoitetaan, että tukea myönnetään noin 55 hankkeelle (ohjelman kolmen toimen osalta), joilla tuodaan esiin yhteinen eurooppalainen kulttuuriperintö (kiinteä ja irtain perintö, arkkitehtuuri, arkeologia)(4). Kulttuuri 2000 -ohjelma on yhtenäinen kulttuuriyhteistyön rahoitus- ja ohjelmointiväline, jonka tavoitteena on mm. suojella eurooppalaista kulttuuriperintöä. Kuitenkin, kuten EY:n perustamissopimuksen 151 artiklan 4 kohdassa (entisessä 128 artiklassa) määrätään, yhteisö ottaa kulttuuriin liittyvät näkökohdat huomioon muiden tämän sopimuksen määräysten mukaisessa toiminnassaan. Yhteisön talousarviosta voi näin ollen lähes mistä tahansa kohdasta löytää toimia, joihin voi yhdistyä tai joihin yhdistyy kulttuuriin liittyviä näkökohtia. Erityisesti kulttuuriperinnön osalta on tärkeää mainita toimet, jotka kuuluvat alue- ja tutkimuspolitiikan piiriin. Rakennerahastoista voidaan todeta, että uudessa rakennerahastoasetuksessa tunnustetaan elämän kulttuurisen ulottuvuuden merkitys kulttuurin kehityksessä. Euroopan aluekehitysrahastoa (EAKR) koskevassa uudessa asetuksessa säädetään nimenomaisesti mahdollisuudesta osallistua kulttuuriin liittyvien hankkeiden rahoittamiseen (kulttuurimatkailu ja työpaikkojen luominen, investoinnit, kulttuuripalvelujen hallinto- ja modernisointijärjestelmät, kulttuuriperinnön esiin tuominen). Esimerkkinä voidaan mainita, että EAKR:n Kreikkaa ja Portugalia koskevissa toimenpidesuunnitelmissa vuosiksi 20002006 on varattu kulttuuriperinnön ja historiallisen perinnön kehittämiseen Kreikalle 334 miljoonaa euroa (joista 250 miljoonaa euroa tulee EAKR:sta) ja Portugalille 260 miljoonaa euroa (joista 187 miljoonaa euroa tulee EAKR:sta). Lisäksi yksi Euroopan maatalouden ohjaus- ja tukirahastoon kuuluvan Leader+-aloitteen ensisijaisista tavoitteista on luonnonvarojen ja kulttuuritarjonnan korostaminen. Myös komission laatimissa suuntaviivoissa Interreg III- ja Urban II -yhteisöaloitteita varten mainitaan ympäristön kehittäminen ja kulttuuriperinnön hyvä hoito sekä nykyisten rakennusten kunnostaminen, johon kuuluu myös kulttuuriperinnön ja historiallisen perinnön säilyttäminen ja kehittäminen. Tutkimuksen ja teknologisen kehittämisen viidennen puiteohjelman Energia, ympäristö ja kestävä kehitys -ohjelmassa on avaintoiminto Huomisen kaupunki ja kulttuuriperintö, johon sisältyy mm. Euroopan kulttuuriperinnön suojelu, säilyttäminen ja kasvattaminen -niminen toimi. (1) Euroopan parlamentin ja neuvoston 14. helmikuuta 2000 tekemä päätös N:o 508/2000/EY EYVL L 63, 10.3.2000. (2) Ks. edellä, s. 5. (3) Ks. edellä, s. 6. (4) EYVL C 21, 24.1.2001. (5) Ks. edellä, s. 6.